บลจ.ทหารไทยจับมือ2บล.ชำระค่าหุ้นผ่านกองทุน
บลจ.ทหารไทย จับมือบล.ดีบีเอส วิคเคอร์ส-บล.ภัทร เชื่อมระบบเพื่ออำนวยความสะดวกแก่ผู้ลงทุนในการชำระค่าซื้อขายหลักทรัพย์ผ่านกองทุนตลาดเงิน
16 ก.ย. 2553

บลจ.ทหารไทย จับมือบล.ดีบีเอส วิคเคอร์ส-บล.ภัทร เชื่อมระบบเพื่ออำนวยความสะดวกแก่ผู้ลงทุนในการชำระค่าซื้อขายหลักทรัพย์ผ่านกองทุนตลาดเงิน
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่า บลจ.ทหารไทย ร่วมกับบริษัทหลักทรัพย์ (บล.) ภัทรและบล.ดีบีเอส วิคเคอร์ส (ประเทศไทย) ร่วมมือพัฒนาระบบการชำระราคาซื้อขายหลักทรัพย์ผ่านกองทุนตลาดเงิน (Money Market) เพื่ออำนวยความสะดวกในการทำธุรกรรม ขณะเดียวกันยังช่วยเพิ่มผลตอบแทนให้แก่ผู้ลงทุนในกรณีที่ต้องการพักเงินลงทุนก่อนหรือหลังการซื้อขายหลักทรัพย์
"การเชื่อมโยงระบบธุรกรรมกองทุนรวมกับการซื้อขายหลักทรัพย์ถือเป็นนวัตกรรมเชิงสร้างสรรค์เพราะผู้ลงทุนจะได้รับประโยชน์อย่างแท้จริงไม่ว่าจะด้านความสะดวกสบายหรือด้านผลตอบแทนที่สูงขึ้น โดยบริการดังกล่าวได้พัฒนาขึ้นเพื่ออำนวยความสะดวกแก่ผู้ลงทุนทั่วไปให้สามารถนำเงินมาพักในกองทุนตลาดเงินของบลจ.ทหารไทยได้ก่อนที่จะทำการโอนเงินค่าขายหน่วยลงทุนกองทุนดังกล่าวเพื่อซื้อหลักทรัพย์ หรือในทางกลับกันด้วยการนำเงินค่าขายหลักทรัพย์มาซื้อหน่วยลงทุนของกองทุนตลาดเงินได้โดยอัตโนมัติ"นายสมจินต์ กล่าว
สำหรับกองทุนตลาดเงินของบลจ.ทหารไทย ที่ผู้ลงทุนสามารถเลือกใช้บริการได้แก่ กองทุนเปิดทหารไทยธนบดี และกองทุนเปิดทหารไทยธนรัฐ ซึ่งเป็นที่รู้จักกันดี โดยกองทุนเปิดทหารไทยธนบดีนั้นกว่า 10 ปีได้ดำเนินการก็ได้แสดงให้เห็นถึงประสิทธิภาพของการบริหารจัดการที่ดีโดยสามารถให้ผลตอบแทนที่ดีและให้ความอุ่นใจในการดำรงเงินต้น หรือกองทุนเปิดทหารไทยธนรัฐก็เป็นกองทุนที่มีความมั่นคงสูงเนื่องจากมีนโยบายเน้นลงทุนในตราสารตลาดเงินภาครัฐ  ในตั๋วเงินคลัง พันธบัตรรัฐบาล พันธบัตรธนาคารแห่งประเทศไทย เป็นต้น ทั้งนี้ ในการประกาศอันดับกองทุนในประเทศของสถาบันจัดอันดับ บริษัท ฟิทช์ เรตติ้ง (ประเทศไทย) ก็ได้จัดอันดับของกองกองทุนทั้งสองไว้ที่ระดับ ‘AAAmmf(tha) ถือเป็นอันดับกองทุนรวมตลาดเงินที่ระดับสูงที่สุดตามเกณฑ์การจัดอันดับกองทุนรวมตลาดเงินในประเทศ แสดงถึง กองทุนที่มีความสามารถสูงอย่างมากในการที่จะมีผลการดำเนินงานที่บรรลุวัตถุประสงค์ของการลงทุนในการรักษาเงินต้นที่ลงทุนและการดำรงสภาพคล่องให้อยู่ในระดับที่สูง โดยจำกัดความเสี่ยงด้านเครดิต ความเสี่ยงทางตลาดและความเสี่ยงทางสภาพคล่อง เมื่อเทียบกับการลงทุนระยะสั้นอื่นๆในประเทศไทย
นางภัทธีรา ดิลกรุ่งธีระภพ ประธานเจ้าหน้าที่บริหาร บล.ดีบีเอส วิคเคอร์ส (ประเทศไทย) กล่าวว่า ความร่วมของทั้ง 3 องค์กรเป็นไปเพื่อประโยชน์ของผู้ลงทุนเป็นสำคัญ ซึ่งบริษัทเห็นถึงประโยชน์โดยทั่วไปกองทุนรวมตลาดเงิน ในการเป็นทางเลือกหนึ่งสำหรับการพักเงินลงทุนของลูกค้าซื้อขายหลักทรัพย์ของเรา ซึ่งกองทุนรวมตลาดเงินจะสร้างผลตอบแทนโดยเฉลี่ยสูงกว่าดอกเบี้ยเงินฝากออมทรัพย์ ในขณะที่มีสภาพคล่องที่ต่ำกว่าเงินฝากออมทรัพย์เพียงเล็กน้อย แต่ก็ยังถือว่ามีสภาพคล่องสูงกว่ากองทุนรวมทุกประเภท คือผู้ลงทุนสามารถที่จะรับเงินเมื่อขายหน่วยลงทุนได้ในวันทำการถัดจากวันที่ส่งคำสั่งขายกองทุน (T+1) ซึ่งสภาพคล่องที่สูงดังกล่าวจะทำให้สามารถรองรับธุรกรรมการซื้อขายหลักทรัพย์ซึ่งโดยทั่วไปกำหนดไว้ที่ 3 วันทำการ (T+3) ดังนั้น เราจึงได้พัฒนาระบบเพื่อให้ลูกค้าของเราได้ประโยชน์อย่างเต็มที่กับกองทุนตลาดเงินไปพร้อมกันด้วย”
นายอภินันท์ เกลียวปฏินนท์ ประธานเจ้าหน้าที่บริหาร บล.ภัทร ในฐานะผู้นำในการพัฒนาระบบการชำระราคาค่าซื้อขายหลักทรัพย์ผ่านกองทุน กล่าวแสดงความเชื่อมั่นว่า พัฒนาการที่เกิดขึ้นนี้จะช่วยให้ผู้ลงทุนสามารถบริหารพอร์ตลงทุนด้วยความสะดวกและมีประสิทธิภาพมากยิ่งขึ้น นอกจากนั้นเงินลงทุนในกองทุนรวมตลาดเงินจะอยู่ภายใต้การให้คำแนะนำของเจ้าหน้าที่ที่ปรึกษาการลงทุนส่วนบุคคลของบล.ภัทร ส่งผลให้ผู้ลงทุนได้รับคำแนะนำในการจัดสรรเงินลงทุนในภาพรวมที่เหมาะสมกับตนเองเพิ่มเติมจากคำแนะนำเพื่อการลงทุนในหุ้น
อย่างไรก็ตาม ทั้ง 3 คนได้เน้นย้ำเช่นเดียวกันว่า ประเด็นหนึ่งที่ผู้ลงทุนควรให้ความสนใจนอกเหนือไปจากเรื่องผลตอบแทนที่จะได้รับจากการลงทุนซึ่งฟังดูอาจเป็นประเด็นปลีกย่อยแต่ก็เป็นสิ่งที่จะมองข้ามไปไม่ได้นั่นก็คือเรื่องของ “บริการเสริม” ที่ผู้ลงทุนจะได้รับจากการลงทุนใน บลจ. หรือ บล. แต่ละแห่ง เพราะในปัจจุบันทุกๆที่ต่างก็พยายามที่จะสร้างความแตกต่างและให้ความสะดวกสบายกับลูกค้าอย่างเต็มที่ ซึ่งบริการการชำระราคาค่าซื้อขายหลักทรัพย์ผ่านกองทุนก็ถือเป็นตัวอย่างบริการที่น่าสนใจ เพราะช่วยอำนวยความสะดวกให้ลูกค้าสามารถผูกบัญชีกองทุนและบัญชีซื้อขายหลักทรัพย์ กับบัญชีธนาคารต่างๆ จนทำให้ผู้ลงทุนสามารถใช้กองทุนรวมตลาดเงินเป็น “ศูนย์บัญชาการทางการเงิน” ในการทำธุรกรรมระหว่างบัญชีต่างๆได้ด้วยตนเองอย่างคล่องตัว พร้อมกันนั้นผู้ลงทุนก็มีโอกาสได้รับผลตอบแทนที่สูงขึ้นจากผลตอบแทนของกองทุนตลาดเงินซึ่งสูงกว่าการพักการลงทุนในเงินฝากออมทรัพย์หรือกระแสรายวัน ขณะที่ยังคงความอุ่นใจได้เช่นกัน